CELEX: 32020R2158
Language: sl
Date: 2020-12-14 00:00:00
Title: Izvedbena uredba Komisije (EU) 2020/2158 z dne 14. decembra 2020 o odobritvi spremembe specifikacije proizvoda za ime, vpisano v registru zaščitenih označb porekla in zaščitenih geografskih označb, ki ni manjša („Chabichou du Poitou“ (ZOP))

21.12.2020   
               
               
                  SL
               
               
                  Uradni list Evropske unije
               
               
                  L 431/32
               
            
         IZVEDBENA UREDBA KOMISIJE (EU) 2020/2158
         z dne 14. decembra 2020
         o odobritvi spremembe specifikacije proizvoda za ime, vpisano v registru zaščitenih označb porekla in zaščitenih geografskih označb, ki ni manjša („Chabichou du Poitou“ (ZOP))
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 1151/2012 Evropskega parlamenta in Sveta z dne 21. novembra 2012 o shemah kakovosti kmetijskih proizvodov in živil (1) ter zlasti člena 52(2) Uredbe,
         ob upoštevanju naslednjega:
         
                     (1)
                  
                  
                     Komisija je v skladu s prvim pododstavkom člena 53(1) Uredbe (EU) št. 1151/2012 proučila zahtevek Francije za odobritev spremembe specifikacije proizvoda za zaščiteno označbo porekla „Chabichou du Poitou“, registrirano v skladu z Uredbo Komisije (ES) št. 1107/96 (2), kakor je bila spremenjena z Uredbo Komisije (ES) št. 159/2009 (3).
                  
               
                     (2)
                  
                  
                     Z dopisom z dne 4. decembra 2018 so francoski organi Komisiji sporočili, da so bila prehodna obdobja z omejenim trajanjem od dveh do petih let iz člena 15(4) Uredbe (EU) št. 1151/2012 odobrena gospodarskim subjektom, ki imajo sedež na njihovem ozemlju in izpolnjujejo pogoje iz navedenega člena, v skladu z odlokom z dne 7. novembra 2018 o spremembi specifikacije proizvoda za zaščiteno označbo porekla „Chabichou du Poitou“, objavljenim 14. novembra 2018 v Uradnem listu Francoske republike (4). Z dopisom z dne 28. januarja 2020 so isti organi sporočili besedilo novega odloka z dne 24. decembra 2019, objavljenega 10. januarja 2020 v Uradnem listu Francoske republike (5), o spremembi odloka z dne 7. novembra 2018, in imena gospodarskih subjektov, ki so upravičeni do tega prehodnega obdobja. Seznam teh gospodarskih subjektov je priložen specifikaciji proizvoda. Med nacionalnim postopkom ugovora so gospodarski subjekti, ki so zakonito tržili „Chabichou du Poitou“ vsaj pet let pred vložitvijo zahtevka, vložili ugovore. Dva gospodarska subjekta sta ugovarjala naslednji določbi: postavka „Metoda proizvodnje“: „Predhodno odcejanje sirnine je prepovedano.“ Dva gospodarska subjekta sta ugovarjala naslednji določbi: postavka „Opis proizvoda“: „‚Chabichou du Poitou‘ se proizvaja izključno iz [polnomastnega] surovega [kozjega] mleka“ in postavka „Metoda proizvodnje“: „Uporablja se surovo kozje mleko.“ 100 gospodarskih subjektov je ugovarjalo naslednji določbi: postavka „Metoda proizvodnje“: „Najmanj 75 % letnega obroka koz iz črede mora izvirati z geografskega območja, kar je 825 kilogramov suhe snovi na kozo na leto.“ 18 gospodarskih subjektov je ugovarjalo naslednji določbi: postavka „Metoda proizvodnje“: „Obrok je sestavljen iz najmanj 55 % krmnih rastlin, kar je 605 kilogramov suhe snovi na kozo na leto.“ 86 gospodarskih subjektov je ugovarjalo naslednjim določbam iz postavke „Metoda proizvodnje“: „Dopolnilni obrok vsebuje najmanj 150 kilogramov oziroma 30 % žit in/ali oljnic in/ali stročnic z geografskega območja.“, „Obrok na kozo na leto vsebuje najmanj 200 kilogramov suhe snovi v obliki lucerne ali stročnic z geografskega območja.“ in „Krma se v celoti proizvaja na geografskem območju.“
                  
               
                     (3)
                  
                  
                     Ker zadevna sprememba ni manjša v smislu člena 53(2) Uredbe (EU) št. 1151/2012, je Komisija v skladu s členom 50(2)(a) navedene uredbe zahtevek za spremembo objavila v Uradnem listu Evropske unije (6).
                  
               
                     (4)
                  
                  
                     Ker v skladu s členom 51 Uredbe (EU) št. 1151/2012 Komisija ni prejela nobenega ugovora, bi bilo treba spremembo specifikacije proizvoda odobriti –
                  
               SPREJELA NASLEDNJO UREDBO:
         
            Člen 1
            Sprememba specifikacije proizvoda, objavljena v Uradnem listu Evropske unije v zvezi z imenom „Chabichou du Poitou“ (ZOP), se odobri.
         
         
            Člen 2
            Za zaščito, zagotovljeno v skladu s členom 1, velja prehodno obdobje, ki ga je Francija v skladu s členom 15(4) Uredbe (EU) št. 1151/2012 odobrila gospodarskim subjektom, ki izpolnjujejo pogoje iz navedenega člena, v skladu z odlokoma z dne 7. novembra 2018 in 24. decembra 2019 o spremembi specifikacije zaščitene označbe porekla „Chabichou du Poitou“, objavljenima 14. novembra 2018 oziroma 10. januarja 2020 v Uradnem listu Francoske republike.
         
         
            Člen 3
            Ta uredba začne veljati dvajseti dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 14. decembra 2020
            
               
                  Za Komisijo
               
               
                  V imenu predsednice
               
               Janusz WOJCIECHOWSKI
               
                  Član Komisije
               
            
         
         
            (1)  UL L 343, 14.12.2012, str. 1.
         
            (2)  Uredba Komisije (ES) št. 1107/96 z dne 12. junija 1996 o registraciji geografskih označb in geografskega porekla po postopku iz člena 17 Uredbe Sveta (EGS) št. 2081/92 (UL L 148, 21.6.1996, str. 1).
         
            (3)  Uredba Komisije (ES) št. 159/2009 z dne 25. februarja 2009 o odobritvi manjših sprememb specifikacije za ime, registrirano v Registru zaščitenih označb porekla in zaščitenih geografskih označb (Chabichou du Poitou (ZOP)) (UL L 53, 26.2.2009, str. 8).
         
            (4)  JORF št. 0263 z dne 14. novembra 2018, besedilo št. 36.
         
            (5)  JORF št. 0008 z dne 10. januarja 2020, besedilo št. 35.
         
            (6)  UL C 251, 31.7.2020, str. 22.